
Tárolás és koaguláció hatása szürkevizek zéta-potenciál és mikrobiológiai jellemzőire

Az utóbbi évtizedekben egyre jelentősebb globális problémaként jelentkezik számos területen az időszakos vagy állandó vízhiány. Az édesvíz iránti igény egyre növekszik, a klímaváltozás hatására pedig csökken az évi átlagos csapadékösszeg sok területen, melyek együttesen megnehezítik a fokozódó szükségletek kielégítését.
Az ivóvíz felhasználásának csökkentésére potenciális megoldást nyújt a szürkevíz újrahasznosítása, többek között WC öblítésére vagy öntözésre. Azonban nem hagyhatjuk figyelmen kívül, hogy a szürkevizek nagymértékben tartalmazhatnak szerves és szervetlen anyagokat, illetve különböző mikroorganizmusokat, melyek indokolttá teszik a szürkevíz kezelését újrafelhasználás előtt. A kezelés optimalizálása érdekében szükséges a szürkevíz minőségi paramétereinek meghatározása, különös tekintettel a mikrobák számának, illetve a zéta-potenciál értékének meghatározására. A zéta-potenciál információt ad a szürkevíz kolloidális szennyezettségére, mely a vizek zavarosságát is okozza.
Vizsgálataink során az Északkelet-magyarországi régió különböző háztartásaiból gyűjtöttünk fürdésből, mosásból és mosogatásból származó szürkevizeket. Mértük az általános fizikai és kémiai paramétereket (hőmérséklet, pH, vezetőképesség, zavarosság, BOI, DOC), a minták zéta-potenciál értékét, illetve mikrobiológiai paramétereket (összcsíraszám, coliformszám).
Az általános minőségi paraméterek vizsgálata alapján megállapítható, hogy a fürdővizek terheltsége minden szempontból alacsonyabb, mint a mosó- és a mosogatóvizeké.
A tárolás során a kevert szürkevíz mintákban a mikrobák száma növekedett, mely a szerves anyag mennyiségének csökkenését okozta. A zavarosság jelentős mértékben nem változott.
A kezelés hatására a tárolt mintákban a szerves anyag tartalom, a mikrobák száma és a zavarosság is csökkent. A mikrobák eltávolításában a vas(III)-klorid bizonyult hatékonyabbnak, a zavarosságot mindkét koaguláló- és flokkulálószer (Al2(SO4)3 és FeCl3) közel 100%-os hatékonysággal csökkentette.
A jövőben homokszűréssel és aktívszenes szűréssel szeretnénk a már vegyszerrel kezelt szürkevizet a még benne lévő lebegőanyagoktól még hatékonyabban megtisztítani.



